CELEX: 62017TN0621
Language: sk
Date: 2017-11-06 00:00:00
Title: Vec T-621/17: Žaloba podaná 14. septembra 2017 – Taminco a Arysta LifeScience Great Britain/EFSA

6.11.2017   
            
            
               SK
            
            
               Úradný vestník Európskej únie
            
            
               C 374/46
            
         Žaloba podaná 14. septembra 2017 – Taminco a Arysta LifeScience Great Britain/EFSA
   (Vec T-621/17)
   (2017/C 374/69)
   Jazyk konania: angličtina
   
      Účastníci konania
   
   
      Žalobkyne: Taminco BVBA (Gent, Belgicko), Arysta LifeScience Great Britain Ltd (Edinburgh, Spojené kráľovstvo) (v zastúpení: C. Mereu a M. Grunchard, advokáti)
   
      Žalovaný: Európsky úrad pre bezpečnosť potravín (EFSA)
   
      Návrhy
   
   Žalobkyne navrhujú, aby Všeobecný súd:
   
               —
            
            
               zrušil rozhodnutie Európskeho úradu pre bezpečnosť potravín z 18. júla 2017, oznámené žalobkyniam 20. júla 2017 o hodnotení žiadostí o dôverné zaobchádzanie predložených v rámci žiadosti o obnovenie konania o schválení látky tirám ako účinnej látky;
            
         
               —
            
            
               uložil žalovanému povinnosť nahradiť trovy konania.
            
         
      Dôvody a hlavné tvrdenia
   
   Na podporu svojej žaloby žalobkyne uvádzajú štyri žalobné dôvody.
   
               1.
            
            
               Prvý žalobný dôvod založený na tvrdení, že pre zverejnenie chýba právny základ.
               
                           —
                        
                        
                           Žalobkyne tvrdia, že zverejnenie bolo ultra vires, pretože neexistuje právny základ, ktorým by žalovaný mohol zverejnenie zdôvodniť, či už sa jedná o nariadenie č. 1107/2009, nariadenie č. 178/2002 alebo vykonávacie nariadenie Komisie č. 844/2012.
                        
                     
         
               2.
            
            
               Druhý žalobný dôvod založený na tvrdení, že v rámci navrhovanej klasifikácie látky tirám jednal žalovaný ultra viresi, pretože jediným orgánom, ktorý je v súlade s právom príslušný na klasifikovanie alebo preklasifikovanie látok, je Európska chemická agentúra, ako stanovuje nariadenie č. 1272/2008 a žalovaný v tejto súvislosti nemá právomoc.
            
         
               3.
            
            
               Tretí žalobný dôvod založený na tvrdení, že žalovaný porušil základné právo na obhajobu tým, že žalobkyniam nezaručil, aby sa mohli plne, skutočne a účinne vyjadriť k navrhovanému preklasifikovaniu látky.
            
         
               4.
            
            
               Štvrtý žalobný dôvod založený na tvrdení, že žalovaný porušil článok 63 nariadenia č. 1107/2009, keď sa rozhodol zverejniť informácie, v prípade ktorých žalobkyne chceli, aby sa s nimi nakladalo ako s dôvernými informáciami, čím by mohli byť poškodené ich obchodné záujmy.